Orthanach Ua Coillama
Orthanach Ua Coillama cecinit: Masu de chlaind Echdach aird
atái, a baird, búaid cech óin,
indid etarlam nach ndúain
de chomram chrúaid Chobthaich Cóil.
Cobthach gabais Brí's a bróen,
ba derb ba cael gné a chuirp,
gabsai format, fí fo bailc,
co mbad rí for Life Luirc.
Luid do ráith mo ruirech ruiss,
rordígus, ba fingal gand,
góita leiss Lóegaire Lorc,
luid a mac hi tíri Gall.
Gabais Cobthach cíaso chían,
clandais slúago, sochla dál,
degleth Ulad, errid uill,
échtga Cuind co n-orddan n-án.
Mad Cú Difne de lith lerg,
fúadait crithre, grinne n-ard,
isin dáil sin, sliucht nád cherb,
clú siut Laigniu lon fri Corb.
Guin íar Lugdach réo nderg ríg
rucad a tír toirthech tríath,
dainm dóib túath íarna ráth
ótá Bónd co Áth Clíath.
Cía nád cúala lir co rían
rígi Meiss-Gegra don Maen?
mac Mis-Delmond dorar már,
marbsi Conall oc 'Ath Chlaen.
Abrat loga, lám dar crích,
fuilliucht fola dar 'Ath Clíath,
trí barrchais Berba conscáig,
rosrir Conall i lláim lúaith.
Lánrí Lagen lúin co ngairg
Corpre Niä-fer co feirgg,
íar nguin Ailella dond Aird
atbath Cet mac Mágach meirg.
Medón Uisnig, ard in dind,
dia n-atád in bruiden borr,
ba si maten, magen ing,
i n-abbad rí Lagen lond.
Lassar medras in mbith mbúan
Bruiden Dá Choca co n-ár,
atbath Conchorb comnart glond
la Cormac Cond-Longes lán.
Láthrais bóromai, fó mind,
mór a tórmach toirthech tromm,
Túathal Techtmar, Cormac, Find,
Fíachra Cassán cosin nGall.
Cóic cét déëc, trichem tromm,
tress blíadain birte bend,
blíadain, aile, immed n-oll,
a comlond líg lumnech lenn.
Láthrais Cormac, gáis co sós,
sech ba formach for a ngrés,
fúacrais, ba fíanna in fás,
fri trichait mblíadna in mbés.
Béimend Túathail túathaig techt
íar fecht fithre, formach n-án,
indred Cormaic, findgen grían,
íar nguin na n-ingen oc Fál.
Finta dún ca teng na tend,
ol at éola ecnai uill,
ol at eana gnó grinn,
cid dia mbóe cathró Cuind.
Ce atchethed tredua cáin
Cormaic for máil maige maith,
is mac Ailella ind ríg
ronír Brigit immon flaith.
Fácaib Eocho Find fúath n-airt
a thír arthír Lifi Luirc,
láthrais cathu, ba caur tailc,
tar cend Lagen fri Leth Cuirc.
Cétna cath fiche, ba úath,
ó Ardd Lúathrid luid dond ár,
Áed mac Dergabail, trén fer,
firend docer isinn áth.
Órastarglaiss, ba orddan n-án,
ní bu thár fri forggu fer,
fácbaid cathair, dind cach slúaig
la Laigniu thúaid i mMaig Breg.
Ba ard císel choscair chain
Cormac co n-áni a chuir,
ó galaib óenfer íar tain
dá ríg déëc dó do guin.
Gasta Labraid Life líg,
Lugaid Corc den rígraid ráin,
debaid, flaith fír,
Fíacha Crón co forthiu máil.
Mogelni Morca mar dam,
Eocho mac Dúin, ba trén dorn,
dá mac Labrada cend carad
Ailill, Etan canar gorm.
Gormac Lagen lir co glend
Corpre Liphechair, fó mind,
fichset trí catha dar a chend
co cath Cammair na trí lind.
Lánrí Lagen lir co túaig
Dúnlang feided flatha (feoir)3,
níthach nene úair
atbath i cath Feda Éoin.
Ó fecta cath Dromma Deirg
tallad airriun ír co ngairg
a Brí Éle, aurrand cháem,
corrici taeb Uisnig aird.
Arm Lagen, Gaedel cen lén
Cuind clú orddain, errid áir,
amal leoman eter trét
cach túata Cord co cétaib cath
end uar aig rosgab ó muir co muir.
Dagmaic Áugaine co ngrád
Cobthach, Lóegaire fria long lúath,
fris dia tucam lór slóged n-án
amal muir co n-anfud úar.
Aill is tóla catha crúach,
aill is córa cacha crích,
aill is grinne fidlo find,
aill is rinde fri neach níth.
Nochotulsat flathi fíann,
fás a ndúine, dían a mbress,
Pátraic ás hÉrinn hi foss,
Brigit óas hÉrind andess.
Ó dosránic Brigit bán,
Rí mórchatha rodagael,
co cath Cobad, aurgal búan,
i mbu búadach Aldán Áed.
Imsceng Fíadat dentá
amal phupall bís im dall,
trúag a cuinge feasa dogní síl mac nÁdaim and.
Ó cechlaind find
atái co rind recni chaiss,
iar dam fadess
dligthi Dondchad molbthach mass. Ma.